O coloană metalică de 63 de metri va ajunge la o rafinărie din Ploiești. Transportul va fi însoțit de echipaje de poliție
O coloană metalică de dimensiuni impresionante, destinată industriei petrochimice, a plecat luni seară din Buzău și va ajunge peste două zile la o rafinărie din Ploiești.
Are 63 de metri, cântărește 250 de tone și este cea mai mare dintre cele 9 coloane livrate rafinăriei, de un producător buzoian de echipamente sub presiune.
Pregătirea transportului a început dimineața și a durat aproape 12 ore. Este cea mai înaltă piesă produsă vreodată de compania buzoiană.
Radu Ungureanu, manager companie: „Ea face parte dintr-un proiect foarte mare realizat împreună cu clientul nostru. Și va fi montată în industria petrochimică”.
Transportul agabaritic va fi însoțit de echipaje de poliție pe tot traseul și va circula fără oprire până la destinație. Marea provocare - traversarea sensurilor giratorii.
Paul Stroe, șofer firmă transport: „E un drum foarte lung, foarte greu, se va merge cu medie 5 kmh, se va face două zile, două nopți cu siguranță, se va circula sectorizat, cu ajutorul poliției”.
240 de angajați ai producătorului buzoian au fost implicați în producția piesei gigantice.
Cristina Goșman, șef birou project management: „Au fost destul de multe provocări, vă puteți imagina că la un astfel de proiect toată lumea a participat și au fost multe situații riscante”.
Cele 9 coloane construite pentru rafinăria din Ploiești cântăresc împreună 900 de tone și măsoară 300 de metri puse cap la cap. Proiectul este unul dintre cele mai complexe realizate în ultimul deceniu de o firmă românească.